આ ઉપરાંત આ સંસ્થા પોતે પણ પુસ્તક પ્રકાશન કરે છે, જેથી પોતાના ધ્યેય મુજબ તે પુસ્તકાલયોને સારું સાહિત્ય પૂરું પાડી શકે. આ ઉપરાંત ગુજરાતનાં અનેક ગામોમાં પુસ્તકાલય-પ્રવૃત્તિઓ માટે મળતાં દાનમાંથી કેટલાંક ટ્રસ્ટો ઊભાં થયાં છે. તેના વહીવટના પણ પ્રશ્નો હોય છે. આવાં સવાસોથી દોઢસો જેટલાં ટ્રસ્ટોના વહીવટની જવાબદારી પણ આ સંસ્થાએ ઉપાડી લીધી છે. આમ અનેક રીતે આ સંસ્થા ગુજરાતનાં નાનાંમોટાં પુસ્તકાલયોને ઘણી રીતે મદદરૂપ બને છે. પુસ્તકાલયોને મદદરૂપ થવા માટેની આવી અનેક પ્રવૃત્તિઓમાં એક વધારો કરતું ‘પુસ્તકાલય’ માસિક છેલ્લાં બાસઠ વર્ષથી એકધારું પ્રગટ થઈ રહ્યું છે. આ માસિકમાં ગ્રંથાલયોને મદદરૂપ થાય તેવા લેખો ઉપરાંત ગુજરાતના લગભગ મોટા ભાગના પ્રકાશકોના પ્રકાશન અંગેની જાહેરાતો આવે છે. જેથી પુસ્તકાલયોને નિત નવા પ્રગટ થઈ રહેલા સાહિત્યની માહિતી મળતી રહે છે. અને સામે પક્ષે પુસ્તક પ્રકાશકો માટે પણ પુસ્તકાલયો સુધી સીધા પહોંચવાનું એક માધ્યમ બની ગયું છે. આ માસિક બાસઠ વર્ષોમાં અનેકનાં સંપાદન-સૂઝ અને વૈવિધ્ય પામ્યું છે.